গর্বের কত ইতিহাসই না তৈরি করেছে মোহনবাগান, তার ইয়ত্তা নেই। ফুটবল সম্রাট পেলের কসমস ক্লাবের বিরুদ্ধে ইডেন উদ্যানে ম্যাচ ড্র রেখেছে সবুজ-মেরুন শিবির। দিয়েগো মারাদোনা থেকে অলিভার কান পা রেখেছেন গঙ্গাপারের ক্লাবে। প্রাক্তন ফিফা প্রেসিডেন্ট জোসেপ ব্লাটার এসেছিলেন ঐতিহ্যবাহী ক্লাবে। 
চলতি মাসের ৪ তারিখ আরও একবার ইতিহাসের পাতায় জায়গা করে নিচ্ছে কলকাতার বটবৃক্ষ মোহনবাগান ক্লাব। সরাসরি হয়তো রেকর্ড নয়, তবুও পরোক্ষভাবে যে নাম জড়িয়ে যাচ্ছে মোহনবাগানের, তাকে কীভাবে অস্বীকার করা যায়। এই রেকর্ডের গৌরব তো মোহনবাগান সমর্থকদেরও। মোহনবাগানের মুকুটে জুড়তে চলেছে আরও একটি পালক।  
বাংলা ছবির সুপারস্টার দেব অভিনীত একটি ছবির পোস্টারের দৌলতেই ‘গিনেজ বুক অফ ওয়ার্ল্ড’-এ জায়গা করে নিতে চলেছে মোহনবাগান ক্লাব। চলতি মাসের ৪ তারিখ মোহনবাগান মাঠ ছেয়ে ফেলবে ৬০, ৮০০ স্কোয়্যার ফিটের সেই মুভি পোস্টার। এ শুধু ভারতের নয়, গোটা বিশ্বের যে কোনও মুভি পোস্টারের চাইতে আকারে অনেক বড়।
এর আগে এই রেকর্ড ছিল সুপারহিট সিনেমা বাহুবলীর দখলে। সেই ছবিটির পোস্টার ছিল ৫১, ৫৯৮ স্কোয়্যার ফিট। দেব অভিনীত ছবিটির পোস্টার তার থেকেও ঢের বেশি। ফলে গিনেজ বুকের পাতায় নাম তুলে ফেলবে সেই ছবির সংশ্লিষ্ট পোস্টারটি। সেই সঙ্গে মোহনবাগান ক্লাবের নামও যে জুড়ে যাবে গিনেজ বুকের পাতায়।